|  |  |  |  |
| --- | --- | --- | --- |
|  | РЕПУБЛИКА СЕВЕРНА МАКЕДОНИЈА  **УНИВЕРЗИТЕТ „СВ. КИРИЛ И МЕТОДИЈ“ – СКОПЈЕ**  ЕКОНОМСКИ ИНСТИТУТ – СКОПЈЕ |  |  |

|  |  |  |  |  |
| --- | --- | --- | --- | --- |
| **Архива бр. \_\_\_\_\_\_\_\_\_\_\_\_\_\_**  **Дата: \_\_\_\_\_\_\_\_\_ 2019 год.** |  |  |  |  |

Врз основа на членот 28 од Законот за високото образование („Службен весник на Република Македонија“), се донесуваат следниве

***П Р А В И Л А***

*за студирање на едногодишни и двегодишни студии од втор циклус во Економскиот институт*

*ОПШТИ ОДРЕДБИ*

1.Економскиот институт организира едногодишни и двегодишни студии од втор циклус.

Студиите од ставот 1 на оваа точка се организираат како студиски програми по: Финансиски менаџмент, Претприемништво, Агробизнис, Меѓународен менаџмент, Меѓународна економија, Бизнис менаџмент (на македонски и на англиски јазик), Логистика на бизнисот и Менаџерска економија.

2.Студиите од точката 1 на овие правила се организираат и реализираат според правилата на единствениот кредит трансфер систем.

*ЕДНОГОДИШНИ СТУДИИ ОД ВТОРИОТ ЦИКЛУС*

3.Едногодишните студии од вториот циклус се во траење од два семестри (зимски и летен семестар).

4.Во зимскиот семестар се изведува настава по задолжителни предмети и еден изборен предмет од листата на изборни предмети на УКИМ, додека во летниот семестар се изведува настава по изборни предмети од листата на изборни предмети на Економскиот институт.

5.Студентот стекнува право да полага испити откако ќе ги ислуша предавањата, ќе изработи семинарски труд по секој предмет одделно, и ќе добие потпис од предметните наставници.

Доколку студентот не испони некој од условите од ставот 1 на оваа точка, не може да го полага испитот до исполнување на потребните услови.

Полагањето на испитите започнува со зимски испитен рок. Студентот, доколку во зимскиот испитен рок не ги положи сите задолжителни испити, може истите да ги полага во летниот и во есенскиот испитен рок.

6.Студентот кој не ги положил предвидените испити во текот на првите два последователни семестри има обврска преостанатите испити да ги положи до крајот на наредната учебна година која ја запишува по втор пат.

Повторното запишување на истата учебна година се врши во роковите кои се предвидени за запишување на година/семестар.

Студентот кој истата учебна година ја запишува по втор пат, продолжува со студиите до завршувањето, односно до полагањето и на последниот испит и нема обврска да ги посетува предавањата, доколку таквата обврска ја исполнил во претходната година.

7.Обврска е на студентот, при запишувањето на истата учебна година по втор пат, да уплати износ од 100 евра во денарска противвредност.

8.Во случај студентот да не успее да ги положи предвидените испити и во повторената учебна година, му се овозможува дополнителен период од уште една учебна година.

Средствата кои студентот треба да ги уплати за запишување на истата учебна година по трет пат изнесува 200 евра во денарска противвредност.

9.На студент кој нема да успее да ги положи предвидените испити и во третата дополнителна година, му престанува статусот на студент во Економскиот институт.

Доколку на студентот му престане статусот во смисла на ставот 1 од оваа точка, има право да го обнови статусот за време на еден од наредните уписни рокови, при што, треба да ги исполни условите кои се предвидени со актите на Универзитетот и Институтот, како и со студиската програма на која ги продолжува студиите.

*ДВЕГОДИШНИ СТУДИИ ОД ВТОРИОТ ЦИКЛУС*

10.Двегодишните студии од вториот циклус се во траење од четири семестри (две години), поделени во зимски и летни семестри.

11. Студентот стекнува право да полага испити откако ќе ги ислуша предавањата, ќе изработи семинарски труд по секој предмет одделно, и ќе добие потпис од предметните наставници.

Семинарската работа се изработува од страна на студентот и претставува самостоен труд со користење на литература која ќе му ја предложи предметниот наставник.

Семинарската работа не смее да се заснова на плагијаторство. Доколку при изработката на семинарската работа се утврди постоење на плагијат, се покренува дисциплинска постапка за студентот.

Доколку студентот не испони некој од условите од ставот 1 на оваа точка, не може да го полага испитот до исполнување на потребните услови.

Полагањето на испитите започнува со зимскиот испитен рок. Студентот, доколку во зимскиот испитен рок не ги положи сите задолжителни испити, може истите да ги полага во летниот и во есенскиот испитен рок, во соодветната учебна година.

12.Доколку студентот не ги положи сите испити во предвидените испитни рокови има право да продолжи со студирањето и во наредниот двегодишен период, со запишување на истите учебни години, по втор пат.

Студентот кој ги запишува истите учебни години по втор пат продолжува со студиите до завршувањето, односно до полагањето и на последниот испит и нема обврска да ги посетува предавањата, доколку таквата обврска ја исполнил во претходните години.

Обврска е на студентот, при запишување на истите учебни години по втор пат, да уплати износ од 100 евра во денарска противвредност.

13.Во случај студентот да не успее да ги положи предвидените испити и во наредниот двегодишен период, му се овозможува дополнителен период од уште една учебна година.

Средствата кои студентот треба да ги уплати за запишување на петтата година на студирање изнесува 200 евра во денарска противвредност.

14.На студент кој нема да успее да ги положи предвидените испити и во петтата дополнителна година, му престанува статусот на студент во Економскиот институт.

Доколку на студентот му престане статусот во смисла на ставот 1 од оваа точка, има право да го обнови статусот за време на еден од наредните уписни рокови, при што, треба да ги исполни условите кои се предвидени со актите на Универзитетот и Институтот како и со студиската програма на која ги продолжува студиите.

*НАЧИН НА ИЗВЕДУВАЊЕ НА НАСТАВАТА*

15. За секој одделен предмет предвиден со студиската програма се организира настава. Секој студент има право да договори и консултации со предметен наставник.

За групи од 10 и/или помалку од 10 студенти се организира консултативно – инструктивна настава.

Наставник може да организира настава и за групи помалку од 10 студенти која се изведува во согласност со однапред утврден распоред.

Распоредот на наставата се објавува пред почетокот на секоја учебна година/семестар на веб-страницата на Институтот.

*ПРИЈАВУВАЊЕ, ПОДГОТОВКА И ОДБРАНА НА МАГИСТЕРСКИОТ ТРУД*

16.Со полагањето и на последниот испит студентот има право да поднесе пријава за изготвување на магистерски труд во рок од шест месеци од денот на положувањето на последниот испит предвиден во студиската програма.

Магистерскиот труд е резултат на самостојна работа на студентот, со кој се систематизираат постојните научни знаења и се придонесува за нивниот натамошен развој.

Магистерскиот труд не смее да се заснова на плагијаторство. Доколку при изработката на магистерскиот труд се утврди постоење на плагијат, се покренува дисциплинска постапка за студентот.

Студентот пријавува тема на магистерски труд во рамките на научната област на која се изведуваат магистерските студии.

Доколку студентот не го пријави магистерскиот труд во рокот од ставот 1 на оваа точка може да го пријави во наредниот период од шест месеци, со плаќање на износ од 100 евра во денарска противвредност.

На студент кој нема да го пријави магистерскиод труд и после истекот на дополнителниот рок од став 3 од оваа точка, му престанува статусот на студент во Економскиот институт.

Доколку на студентот му престане статусот во смисла на ставот 4 од оваа точка, има право да го обнови статусот за време на еден од наредните уписни рокови, при што, треба да ги исполни условите кои се предвидени со актите на Универзитетот и Институтот, како и со студиската програма на која ги продолжува студиите.

17.Пријавата од точката 16 се доставува до Научниот совет, по претходно дадено позитивно мислење на Наставно-научниот колегиум.

Научниот совет, по разгледување на доставената пријава, донесува одлука за нејзино прифаќање и определува ментор.

Името на кандидатот, насловот на усвоената тема и менторот се објавуваат во Билтенот на Универзитетот "Св. Кирил и Методиј" во Скопје Насловот на прифатениот магистерски труд се објавува во Билтенот на Универзитетот, на македонски и англиски јазик.

Студентот е должен да го изработи и предаде магистерскиот труд најдоцна во рок од една година од денот на одобрувањето на темата на магистерскиот труд.

Доколку студентот не го изработи и предаде магистерскиот труд во рокот од ставот 4 на оваа точка може да го изработи и предаде во наредниот период од една година, со плаќање на износ од 200 евра во денарска противвредност.

На студент кој нема да го изработи и предаде магистерскиод труд и после истекот на дополнителниот рок од став 5 од оваа точка, му престанува статусот на студент во Економскиот институт.

Доколку на студентот му престане статусот во смисла на ставот 6 од оваа точка, има право да го обнови статусот за време на еден од наредните уписни рокови, при што, треба да ги исполни условите кои се предвидени со актите на Универзитетот и Институтот, како и со студиската програма на која ги продолжува студиите.

18.По завршување на менторската фаза, односно по изработката на трудот, студентот доставува пет примероци од изработениот магистерски труд, со барање да му се формира комисија за оцена.

Научниот совет, најдоцна во рок од 45 дена од денот на доставувањето на трудот, формира комисија за оцена.

Рокот од ставот 2 на оваа точка не тече во периодот од 15 Јули до 25 Август.

Комисијата за оцена најдоцна во рок од три месеци од денот на нејзиното формирање, го прегледува трудот и во тој рок му доставува писмени забелешки на студентот и му определува рок за постапување по истите.

Трудот на студентот може да му се врати најмногу двапати на доработување. Доколку студентот не постапи по забелешките или тоа го направи незадоволително и после второто враќање од страна на комисијата, постапката се запира, а на кандидатот, му престанува статусот студент.

Доколку на студентот му престане статусот во смисла на ставот 5 од оваа точка, има право да го обнови статусот за време на еден од наредните уписни рокови, при што, треба да ги исполни условите кои се предвидени со актите на Универзитетот и Институтот, како и со студиската програма на која ги продолжува студиите.

19.Комисијата за оцена најдоцна во рок од три месеци од одобрувањето на трудот, до Научниот совет доставува извештај со оцена и образложение на трудот.

По усвојување на извештајот, Научниот совет на истата седница формира комисија за одбрана, составена од три члена.

20.Студентот треба да го изработи и да го предаде магистерскиот труд во рок од една година од денот на одобрувањето на темата од страна на Научниот совет.

21.Студентот може да побара продолжување на рокот за изработка, оценка и одбрана на магистерскиот труд за времето додека траеле причините за спреченост за работа на магистерскиот труд.

*КРЕДИТИ КОИ СЕ СТЕКНУВААТ ВО ТЕКОТ НА СТУДИРАЊЕТО*

22.Студентите стекнуваат право за напредување во студирањето со освојување на кредити.

23.Бројот на кредитите кои се стекнуваат по одделни предметни програми се утврдени со студиските програми, а се достапни и на веб-страната на Институтот.

*ПРЕМИН ОД ЕДНА НА ДРУГА СТУДИСКА ПРОГРАМА*

24.Студентот ги остварува студиите на студиската програма на која се запишал.

25.По исклучок, студент може да продолжи со студиите на друга студиска програма и тоа во следниве случаи:

-доколку бара да продолжи со студиите од една на друга студиска програма во Економскиот институт;

-доколку бара да ги продолжи студиите, а доаѓа од друга единица на Универзитетот "Свети Кирил и Методиј", од друг универзитет, односно факултет или од странство.

Преминувањето може да се дозволи доколку студентот во Економскиот институт ќе реализира најмалку 60% од предвидените кредити од студиската програма на која преминува. Во спротивно, доколку студентот е согласен, должен е да презапише и веќе признаени предмети.

Постапката за премин на друга студиска програма во смисла на ставот 1 од оваа точка започнува со образложено писмено барање на студентот и тоа до почетокот на новата учебна година, односно за време на уписниот рок.

Студентот кој бара премин е должен да уплати износ од 200 евра во денарска противвредност, на жиро-сметката на Економскиот институт за работа на комисијата за утврдување на компатибилноста/еквивалентноста на положените испити и за финансиските работи кои ќе произлезат од барањето.

26.Комисијата од точката 25 став 4 се состои од три члена која ја формира директорот од кои еден е раководителот на соодветната студиска програма на која се бара преминување, а останатите двајца се наставници избрани во согласност со содржината на предметите кои се положени или се наставници на предмети на истата студиска програма.

Комисијата од ставот 1 на оваа точка е должна во рок од седум дена да пристапи кон проценка на доставеното барање на студентот и за секој студент, врз основа на извештајот на комисијата, директорот донесува поединечни решенија.

Студент на кој му е овозможено да премине од една на друга студиска програма е должен да ги доположи сите испити од листата на задолжителни испити кои не биле предвидени во студиската програма од која бара премин и да ја следи наставата по тие предмети.

Стекнатите кредити на студентот кој студирал по ЕКТ системот му се признаваат во целост на новата студиска програма.

*ЗАПИШУВАЊЕ И ЗАВЕРКА НА ГОДИНА/СЕМЕСТАР*

*И ПРИЈАВУВА ЊЕ НА ИСПИТИ*

27.Студиската година започнува на 1 Октомври, а завршува на 30 Септемри наредната година и се дели на два семестри, зимски и летен семестар.

28.Зимскиот семестар започнува на 1 Октомври и трае до 15 Јануари следната година. Летниот семестар започнува на 15 Февруари и завршува на 1 Јуни.

29.Студентите кои се запишуваат за прв пат на студии од втор циклус, ги поднесуваат документите за упис (молба, диплома и уверение од факултет (еден од овие два документи во оригинал или копија заверена на нотар), биографија, уверение за државјанство и потврда за познавање на странски јазик, пријавен лист, образец за запишување на семестар, индекс и таксена марка уплатена во пошта или преку мобилен телефон ), во рокот кој е утврден во конкурсот кој го објавува Универзитетот "Св. Кирил и Методиј" во Скопје.

Студентите ги запишуваат семестрите во рокови кои ќе бидат објавени на страната на Институтот.

30.При запишување на семестарот студентите е потребно да донесат пополнет образец за запишување со платени трошоци за такса во пошта или преку мобилен телефон.

31.Студентите пред да запишат семестар се должни да извршат заверка на изминатитот семестар, во рокови кои ќе бидат објавени на страната на Институтот.

32.При заверка на семестарот студентите е потребно да донесат пополнет образец за заверка на семестар, индекс со сите потписи од наставниците и платени трошоци за такса во пошта или преку мобилен телефон.

33.Студентот пријавува испит пред секој испитен рок.

Пријавувањето на испитите се врши во времетраење од три дена, а завршува најдоцна пет дена пред отпочнувањето на испитниот рок.

Студентот, при пријавувањето на испитот/ите, уплатува за секој испит по 600,00 денари.

Студент кој не пријавил испит во рокот од ставот 2 на оваа точка може да го пријави испитот најдоцна до почетокот на испитниот рок, со надоместок од 800,00 денари.

*ПОЛАГАЊЕ НА ИСПИТИ И ИСПИТНИ РОКОВИ*

34.Студентите ги полагаат испитите во зимскиот, летниот и есенскиот испитен рок.

Распоред за полагање на испити се објавува на огласната табла и веб-страната на Економски институт – Скопје пред почетокот на секоја испитна сесија.

35.Испитите се изведуваат по писмен или устен начин, како и на друг начин утврден со студиската програма.

Право да полага испит има студент кој ги исполнил сите обврски утврдени со соодветната предметна програма.

По правило, полагањето на испитите се организира и остварува во просториите на Економскиот институт.

36.Доколку студент не положи испит и по втор пат, третиот пат може, на негово барање, да се формира комисија, составена од наставници од исто или сродно наставно-научно подрачје. Во оваа комисија не може да членува наставникот кај кого студентот полагал.

Во случај од ставот 1 на оваа точка студентот е должен да уплати износ од 153 евра во денарска противвредност, како надомест за новоангажираните тројца наставници.

37.На студент кој пријавил испит, а не се јавил на испитот, односно не полагал, во пријавата за испитот му се впишува „не полагал“ и не му се засметува во правото за полагање пред комисија.

38.Студентот има право на приговор до предметниот наставник заради добиената оценка од полагањето на испитот. Приговорот се поднесува во рок од три работни дена од денот на објавувањето на резултатите.

39.Студент има право да бара поништување на оцена добиена на испит и има право да бара повторно да го полага истиот, во период од четири месеци од полагањето. Во ваков случај, студентот уплатува 153 евра во денарска противвредност.

40.По секој предмет студентот изготвува семинарска работа која се доставува на увид кај предметните наставници пред одржувањето на испитот.

Предметните наставници можат да предвидат јавна презентација на семинарската работа на ниво на групата.

Студент кој нема јавно да ја презентира семинарската работа освојува помал број на бодови по односниот предмет.

*НАЧИН НА ПЛАЌАЊЕ НА СТУДИИТЕ ОД ВТОРИОТ ЦИКЛУС*

41.Студентот кој се запишува на студии од вториот циклус плаќа утврден износ за реализација на студиите и тоа: за едногодишни студии 1900 евра, а за двегодишни студии 2450 евра.

Студентите на едногодишните студии уплатуваат средства и тоа: при уписот 550 евра; за вториот семестар 550 евра и со поднесувањето на пријавата за изработка на магистерскиот труд 800 евра. Износот за пријавување и одбрана на трудот, може да се плати во две еднакви рати и тоа при пријавувањето на темата на магистерскиот труд и пред одбраната на трудот.

Студентите на двегодишните студии уплатуваат средства и тоа: при уписот 550 евра; за вториот семестар 550 евра и за третиот семестар 550 евра и со поднесувањето на пријавата за изработка на магистерскиот труд 800 евра. Износот за пријавување и одбрана на трудот, може да се плати во две еднакви рати и тоа при пријавувањето на темата на магистерскиот труд и пред одбраната на трудот.

Со уплатата на вториот дел од последната рата, студентот уплатува и 5.000,00 денари за изработка на диплома и додаток на диплома.

Средствата од оваа точка се во денарска противвредност.

42.Уплатата на ратите по семестри се врши во периодот кога студентот го запишува наредниот семестар.

43.Уплатените средства за остварување на студиите од вториот циклус, не се враќаат.

44.За членови на потесно семејство (брачни другари, браќа и сестри и родители и деца) се предвидува намалување на средствата за 20% од вкупната цена.

Намалувањето на трошоците се однесува само на периодот во кој лицата од ставот 1 на оваа точка се наоѓаат истовремено на студиите.

Намалувањето од ставот 1 на оваа точка се однесува и на инвалиди од прва и втора категорија; бранители и деца на бранителите.

45.Студентите се обврзани да ги подмират и оние трошоци кои во текот на студирањето се јавуваат како дополнителни (полагање на испити, издавање на уверенија, потврди, дипломи и додатоци на диплома и сл.).

Поединечните износи од ставот 1 на оваа точка се утврдени во додатокот на овие правила.

*МИРУВАЊЕ НА СТУДИИТЕ*

46.На студентот, по негово барање, му мируваат обврските:

-за време на бременост:

-ако е со дете до една година старост;

-за време на болест подолга од еден семестар;

-поради семејни причини;

-за време на меѓународна размена на студенти во траење подолго од 30 дена во текот на одржувањето на наставата, доколку со наведената размена не се стекнуваат ЕКТС кредити;

-подготовки и настапи на спортски настани;

-поради неможност за исполнување на финансиски обврски;

-поради подолготрајно отсуство од земјата и

-во други случаи.

За мирување на обврските од ставот 1 на оваа точка, студентот поднесува писмено барање со соодветна документација.

Доколку за време на мирувањето настанат измени во студиската програма на која бил запишан, студентот продолжува да студира на изменетата студиска програма.

Студиите се продолжуваат за онолку време колку што траело мирувањето.

За време на мирување на студиите, на студентот му мируваат сите права и обврски (следење на предавања, поднесување на семинарски работи, полагање на испити и сл.) како и финансиските обврски.

*ПРОДОЛЖУВАЊЕ НА ПРЕКИНАТИ СТУДИИ*

47.Се смета дека студентот ги прекинал студиите доколку не запише или не завери семестар, заклучно до почетокот на наредниот семестар, иако ги исполнил другите услови.

Студентот може да бара продолжување на прекинатите студии најдоцна во рок од една година од денот кога настанал прекинот. Продолжувањето на прекинатите студии се врши со запишување/заверка на соодветниот семестар.

Доколку студентот не побара продолжуање на прекинати студии во рокот од ставот 2 на оваа точка може да ги продолжи прекинатите студии во наредниот период од една година, со плаќање на износ од 100 евра во денарска противвредност.

На студент кој нема да ги продолжи прекинатите студии и после истекот на дополнителниот рок од став 3 од оваа точка, му престанува статусот на студент во Економскиот институт.

Доколку на студентот му престане статусот во смисла на ставот 4 од оваа точка, има право да го обнови статусот за време на еден од наредните уписни рокови, при што, треба да ги исполни условите кои се предвидени со актите на Универзитетот и Институтот, како и со студиската програма на која ги продолжува студиите.

48.Доколку за време на прекинот на студиите настанат измени во студиската програма на која бил запишан, студентот е должен да ги ислуша предавањата и да ги исполни и да ги полага разликите во изменетата студиска програма.

*ОБНОВУВАЊЕ НА СТАТУСОТ НА СТУДЕНТ*

49.На студентот му престанува статусот на студент во следниве случаи:

-ако дипломира;

-ако не ги заврши студиите во роковите утврдени со овие правила;

-ако се испише;

-ако е исклучен;

-во други случаи утврдени со закон, статут или овие правила.

50.Студентот може да го обнови статусот на студент со поднесување на Пријава на Конкурс за запишување на втор циклус студии во еден од уписните рокови и со поднесување барање/молба за обновување на неговиот статус на студент.

Студентот кој бара обновување на статусот студент е должен да уплати износ од 200 евра во денарска противвредност, на жиро-сметката на Економскиот институт за работа на комисијата за утврдување на компатибилноста/еквивалентноста на положените испити и за финансиските работи кои ќе произлезат од барањето/молбата.

Комисијата од став 2 од оваа точка се формира на начин предвиден во точка 26 од овие правила.

*ДИСЦИПЛИСКИ ПОВРЕДИ И ОДГОВОРНОСТИ НА СТУДЕНТИТЕ*

51.Студентот, во текот на студиите, е должен да се придржува до закон, Статутот на Универзитетот "Св. Кирил и Методиј", Правилникот за внатрешните односи и работење на Економскиот институт како и другите акти на Универзитетот и Институтот.

52.Во случај на повреда на одредбите и правилата кои се однесуваат на студирањето, против студентот може да се поведе дисциплинска постапка, во согласност со актите на Универзитетот.

*ЗАВРШНИ ОДРЕДБИ*

53.Сите плаќања кои студентите треба да ги вршат во смисла на овие правила се уплатуваат на жиро-сметка број 160010853278810; приходна шифра и програма 725939 41; според среден курс на НБРМ; банка на приемачот Народна банка на Република Македонија.

Таксените марки за одредени обрасци во смисла на овие правила се уплатуваат преку пошта или по СМС на следниов начин: ТМ Име Презиме 50.

54.Овие правила се однесуваат на студентите кои се запишуваат на студии на втори циклус во Економскиот институт, почнувајќи од учебната 2019/20 година.

За студентите кои се запишани пред влегување во сила на овие правила, важат Правилата за студирање 2015/2016 година.

55.За сите прашања кои не се опфатени, односно регулирани со овие правила соодветно се применуваат одредбите од Законот за високото образование, Статутот на Универзитетот „Св. Кирил и Методиј“ во Скопје, Статутот на Економскиот институт, Правилникот за условите, критериумите, правилата и постапката за запишување и студирање на прв циклус на студии (додипломски студии) и втор циклус на студии (постдипломски студии) на Универзитетот „Св. Кирил и Методиј“ во Скопје, како и другите акти на Универзитетот, односно Институтот.

56.Правилата се објавуваат на ВЕБ страната на Економскиот институт и на огласната табла, пред почетокот на учебната 2019/2020 година.

57.Овие правила започнуваат да важат почнувајќи од учебната 2019/20 година.

***ПРЕТСЕДАТЕЛ***

***НА НАУЧНИОТ СОВЕТ***

*д-р Зоран Јаневски*

***ДОДАТОК НА ПРАВИЛАТА ЗА СТУДИРАЊЕ СО УТВРДУВАЊЕ НА НАДОМЕСТОЦИТЕ ЗА ОДРЕДЕНИ УСЛУГИ И ДЕЈСТВИЈА***

1.Студентите, во текот на реализацијата на студиите од вториот циклус, имаат обврска да извршат плаќање за услуги и дејствија, како и за неисполнување на обврски кои произлегуваат од Правилата за студирање, и тоа:

-упис на втор циклус на студии (4+1)\_\_\_\_\_\_\_\_\_\_\_\_\_\_\_\_\_1.900 евра во денарска противвредност;

-упис на втор циклус на студии (3+2)\_\_\_\_\_\_\_\_\_\_\_\_\_\_\_\_\_\_\_2.450 евра во денарска противвредност;

-пријавување на испит (прв, втор и трет пат)\_\_\_\_\_\_\_\_\_\_\_\_600,00 денари;

-поништување и повторно пријавување на испит\_\_\_\_\_\_\_153 евра во денарска противвредност;;

-полагање на испит пред комисија\_\_\_\_\_\_\_\_\_\_\_\_\_\_\_\_\_153 евра во денарска противвредност;

-издавање на потврда за положени испити уверение за дел од исполнети обврски\_\_\_\_\_\_\_\_\_\_\_1.200,00 денари;

- издавање на потврда за стекнати квалификации\_\_\_\_\_\_1.000,00 денари;

-издавање на уверение за стекнат степен\_\_\_\_\_\_\_\_\_\_\_\_\_1.500,00 денари;

-издавање на диплома за стекнат степен магистер на науки со додаток на диплома\_\_\_5.000,00 денари;

-за работа на комисија за утврдување на компатибилност/еквиваленција на признаени испити***\_\_\_\_\_\_\_\_\_***\_\_\_\_\_\_\_\_\_\_\_200 евра во денарска противвредност;

-барање за мирување на студиите (не се однесува на студентите кои бараат мирување заради породилно отсуство, со дете до една година старост или заради подолготрајна спреченост заради болест)\_\_\_\_\_\_\_\_500,00 денари;

-барање за продолжување на прекинатите студии\_\_\_\_\_\_\_\_100 евра во денарска противвредност;

-барање за обновување на статусот студент \_\_\_\_\_\_\_\_\_\_\_\_\_200 евра во денарска противвредност

-потврда за статус на студент\_\_\_\_\_\_\_\_\_\_\_\_\_\_\_\_\_\_\_\_\_\_200,00 денари;

-потврда за полагање на испит\_\_\_\_\_\_\_\_\_\_\_\_\_\_\_\_\_\_\_\_\_100,00 денари;

-запишувањето на истата учебна година по втор пат\_\_\_\_\_\_\_\_\_\_\_\_\_\_100 евра во денарска противвредност;

-запишување на истата учебна година по трет пат \_\_\_\_\_\_\_\_200 евра во денарска противвредност;

-пријавување магистерски труд по истекот на предвидениот рок од шест месеци \_\_\_\_\_\_\_\_\_\_\_100 евра во денарска противвредност;

-предавање на изработен магистерски труд по истекот на рокот од една година\_\_\_\_\_\_\_\_\_\_\_\_\_\_200 евра во денарска противвредност.

-заверка на семестар без потпис за еден предмет\_\_\_\_\_\_\_1.000,00 денари.

2.Средствата за одделните услуги од точката 2 на оваа одлука се уплатуваат на Економскиот институт, на жиро-сметка 160010853278810, приходна шифра и програма 725939 41.